સિંધુનું વહેતું પાણી કચ્છને મળતું નથી, પરંતુ જમીનના પેટાળમાં પણ સિંધુના જળ વહી રહ્યાં છે. તે મેળવવા પણ પ્રયાસો શરૃ થયા છે. કચ્છને સિંધુનાં પાણી મળે તે માટે જાગૃતિ આવે તેવા સમયાંતરે પ્રયાસો કરનારા કીર્તિભાઈ ખત્રી કહે છે, ‘૧૮૧૯ના ધરતીકંપ પહેલાં સિંધુ લખપત સુધી વહેતી હતી. આથી સિંધુનાં પાણી પર કચ્છનો અધિકાર છે, પરંતુ કચ્છના ભોગે રાજ્સ્થાન અને હરિયાણાને પાણી અપાયું છે. જમીનના પેટાળમાં હજુ સિંધુનાં પાણી વહી રહ્યાં છે. નેત્રા પાસે બનેલા પાતાળ કૂવામાં નીકળતું પાણી સિંધુનું હોવાનું મનાય છે. આ પાતાળ કૂવા આધારિત જૂથ પાણી પુરવઠા યોજના પણ ચાલી રહી છે. ૨૦૦૧ના ભૂકંપ પછી સિંધુનાં વહેણ પુનર્જીવિત થઈ રહ્યાં હોવાનું નિષ્ણાતોનું અનુમાન છે ત્યારે જમીન ઉપરથી સિંધુનું પાણી ન મળે તો પેટાળનું પાણી મેળવવું જોઈએ. કચ્છના ભાગ્યવિધાતા તરીકે પહેલા મેઘરાજા અને પછી નર્મદાને મનાય છે, પરંતુ નર્મદા અત્યાર સુધી તો ભાગ્યવિધાતા બની શકી નથી. અત્યારે પણ નર્મદાનું પાણી મળતું હોવા છતાં લોકોને બોર પર આધાર રાખવો પડે છે. આથી નર્મદાનાં પાણી ઉપરાંત જેટલી ઘટ પડે તેટલું પાણી જો સિંધુ અથવા હિમાલયની નદીઓનું મળે તો કચ્છની પાણીની મુશ્કેલી મહદ્અંશે હળવી બને.’